Il-gvern nieda “Digital Malta – l-Istrateġija Diġitali Nazzjonali” għas-seba’ snin li ġejjin. Fost il-miri ewlenin tal-istrateġija hemm li terz tal-kumpaniji Maltin jibdew joffru l-prodotti tagħhom fuq l-Internet u li jikber l-użu mill-pubbliku tas-servizzi fuq l-Internet kemm fil-kummerċ kif ukoll fl-użu tas-servizzi tal-gvern. L-istrateġija diġitali qiegħda timmira li sas-sena d-dieħla 33% tal-kumpaniji żgħar u medji f’Malta jkunu qegħdin ibiegħu l-prodotti tagħhom fuq l-Internet u fl-istess waqt li nofs il-popolazzjoni Maltija tibda tixtri permezz tal-Internet. Mira oħra hija li sas-sena d-dieħla 75% tal-popolazzjoni Maltija tkun lesta tuża l-internet b’mod regolari.. Il-Prim Ministru Joseph Muscat qal li din hija kruċjali biex Malta tkun pajjiż tal-opportunitajiet u l-innovazzjoni. Qal li l-avvanzi fit-teknoloġija huma opportunità għat-tisħiħ tal-ekonomija u l-kompetittività. Dr Muscat saħaq li l-istrateġija li tegħleb il-qasma diġitali, billi aktar nies ikunu jafu jużaw il-kompjuter u l-Internet. Importanti wkoll qal Dr Muscat li s-settur pubbliku jkun imħejji għat-tekonoloġiji ġodda biex tonqos il-burokrazija għaċ-ċittadin li jkun jista’ jinqeda għas-servizz tal-Gvern bl-Internet. Is-Segretarju Parlamentari responsabbli mill-Kompetittività u t-Tkabbir Ekonomiku, Edward Zammit Lewis qal li l-Awtorità Maltija tal-Kommunikazzjoni u l-MITA fasslu din l-istrateġija diġitali fi żmien rekord skont il-viżjoni tal-Gvern. F’messaġġ irrekordjat, Robert Madelin mill-Kummissjoni Ewropea faħħar din l-istrateġija għax qal li din tinkwadra fil-viżjoni Ewropea 2020. Iċ-chairman eżekuttiv tal-MITA Tony Sultana qal li l-perm tal-istrateġija hija li din it-teknoloġija tasal għand kulħadd. lċ-Chairman tall-Awtorità tal-Komunikazzjoni Edward Woods qal li Malta trid tkun fost l-aqwa fl-Ewropa fit-teknoloġija tal-Informatika u komunikazzjoni.